CELEX: 32013R1228
Language: hu
Date: 2013-11-28 00:00:00
Title: A Bizottság 1228/2013/EU végrehajtási rendelete ( 2013. november 28. ) egyes áruk Kombinált Nómenklatúra szerinti besorolásáról

3.12.2013   
            
            
               HU
            
            
               Az Európai Unió Hivatalos Lapja
            
            
               L 322/6
            
         A BIZOTTSÁG 1228/2013/EU VÉGREHAJTÁSI RENDELETE
   (2013. november 28.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN–kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseitől eltérő, kötelező érvényű tarifális felvilágosítást a jogosult – a 2913/92/EGK tanácsi rendelet (2) 12. cikke (6) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               A Vámkódexbizottság az elnöke által megállapított határidőn belül nem nyilvánított véleményt,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN–kód alá kell besorolni.
   2. cikk
   Az e rendelet rendelkezéseitől eltérő, kötelező érvényű tarifális felvilágosítás – a 2913/92/EGK tanácsi rendelet 12. cikke (6) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 28-án.
      
         
            a Bizottság részéről, az elnök nevében,
         Algirdas ŠEMETA
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      (2)  A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Az árucikk egy szilárd kartonból készült doboz, az összvastagsága felét meg nem haladó műanyag külső felülettel.
                  A dobozt úgy alakították ki, mint egy egyetlen fiókot tartalmazó ládát. A fiók a doboz belsejéből kihúzható, és úgy van elkészítve, hogy nyitott doboz esetén egy palack legyen látható benne.
                  A fiók egy meghatározott méretű borospalack tárolására készült. A fiók egyik belső oldalára egy kör alakú gombot, a fiók szemközti oldalára pedig egy gyűrűszerű szerkezetet erősítettek. A gyűrűszerű szerkezetet a palack szájának közrefogására, a kör alakú gombot pedig a palack talpának bemélyedésébe történő illeszkedés céljából tervezték.
                  Ezen felül a fiók belsejének oldalsó falára egy reklámcédula rögzítésére szolgáló kartontokot is erősítettek. (1)
                  
               
               
                  4202 92 19
               
               
                  A besorolást a Kombinált Nómenklatúra értelmezésére szolgáló 1. és 6. általános szabály, a 48. Árucsoporthoz tartozó megjegyzések 2. h) pontja, valamint a 4202, a 4202 92 és a 4202 92 19 KN–kód szövegezése határozza meg.
                  A 4819 vámtarifaszám alá, kartonból készült dobozként történő besorolás kizárt, mivel a termék nem csak egy ezen vámtarifaszám alá tartozó egyszerű kartondoboz, hanem kialakítása, szilárdsága, műanyag külső felülete, valamint a meghatározott méretű palack tárolását lehetővé tevő belső szerkezete miatt felismerhetően egy műanyag külső felületű karton palacktok, melyet a 4202 vámtarifaszám szövegének második része nevesít.
                  Az árucikket ezért palacktokként, a 4202 92 19 KN–kód alá kell besorolni.
               
            
         
      
         (1)  A fénykép csupán tájékoztató jellegű.